दिवचल ः देवाची सेवा कलेच्या माध्यमांतल्यान घडटा आनी नकळयां विघ्नहर्ता गणेशाची सेवा केल्ल्याचें व्हड समाधान मेळटा. पूण आयज म्हारगाय वाडटा. वाडत आसा. ताका लागून गणेशमुर्ती करपाचो पारंपारीक वेवसाय करप आतां जड जाला, परवडना. पूण तातूंतले तातूंत सरकारा कडल्यान मुर्तीकारांक जें कितें अनुदान मेळटा तीच थोडी भोव थाकाय अशें म्हणचें पडटलें अशें दिवचलचे गणेश मुर्तीकार उदय हरी मणेरीकार हांणी सांगलेसुमार शंबर वर्सां सावन आमी गणेशमुर्ती करतात. ही परंपरा पिळग्यान पिळग्यो चालू आसा. धावी पास जाले उपरांत हांव गणेशमुर्ती करपाक शिकलों. ल्हानपणा सावन कलेची आवड आसली. आजो-पणज्या सावन आमचे कुटुंब गणेशमुर्ती करता. तातूंत एके तरेचें समाधान मेळटा. मूर्त केल्ल्याची जी खोस मेळटा ताचें मोल करूं नजं अशें उदय मणेरीकार म्हणटात.
 आमी सुमार साडेचारशीं मुर्ती तयार करतात. आयज माती मेळप कठीण जालां. रंगकाम आनी हेर बाबतींत म्हारगाय वाडल्या. देखून ह्या वर्सां मुर्तीचें मोल वाडोवपा बगर दुसरो पर्याय ना.
 सध्या आमचे कडेन आठ ते धा कामगार काम करतात. आयज मुर्ती करपाचीं मनशां मेळप लेगीत कठीण जालां. ह्या सगल्या अडचणींक तोंड दिवन वेळार मुर्ती तयार करून तीं भक्तांक दिवप ही एक परिक्षाच कशी आसता अशें मणेरीकार हांणी सांगलें.
 आयज हे मुर्तीचें मोल देड ते धा हजार आसा. बरें रंगकाम तशेंच गणपतीचे दोळे आनी तोंड सुंदर करपाची कुशळटाय उदय मणेरीकार हांचे ठांय आसा. गणेशमुर्तींत जीव ओतपाची कला तांणी सादल्या. तांच्यो आकर्शक मुर्ती दोळे दिपकायतात आनी मन सुखायतात. ते खूब सोबीत मुर्ती साकार करतात. सरकार अशा मुर्तीकारांक अनुदान दिता ताका लागून तांकां थोडी भोव थाकाय मेळटा पूण तें अनुदान पावना. देखून तें वाडोवचें अशी मुर्तीकारांची मागणी आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 